Harrbådan-neito ja hänen rakkaansa ovat monille Kokkolalaisille tuttuja hahmoja. Neidon tarinasta liikkuu useita erilaisia versioita, mutta emme halunneet valita näistä tiettyä ja leimata sitä “oikeaksi” versioksi. Näin ollen selvitettävä mysteerin on neidon rakkaimman kohtalo.

Itse taustatarina

Tutkimusmatkailijat ovat lähdössä aikamatkalle kokeilemaan maailman ensimmäistä aikakonetta: Iportia. Heidän määränpäänsä on Veiksel-jääkauden aika Kokkolan alueella. Omenan toimitusjohtaja Tahvo Työ esittelee matkalaisille heidän työnkuvansa ja toivottaa heille hyvää matkaa. Rauhaton ja sydänsuruinen Harrbådan-neito kuitenkin keskeyttää aikamatkan alkuunsa. Kauan sitten kyseinen neito rakastui kokkolalaiseen nuorukaiseen nimeltään Harri Niemi. Harri kuitenkin katosi ja neito jäi kaipaamaan häntä yksinään. Neito kaipaa apua selvittääkseen, mitä Harri Niemelle on tapahtunut.

Neito sekoittaa aikakoneen ja vangitsee tutkimusmatkailijat Kokkolan historiaan: ensimmäisenä he joutuvat nuijasotaan, jonka melskeessä oppilaat jakautuvat säätyihin (=ryhmiin. (Kts. Rasti 1: Nuijasota-maastopeli)). Matkaajien tulee selvittää neidon rakkaimman kohtalo seikkailen Kokkolan historian tapahtumissa, jotta neito saisi rauhan ja matkaajat voisivat päästä takaisin omaan aikaansa.

Alkuvideon jälkeen ohjaaja kertoo matkalaisille, että ollaan saavuttu nuijasodan aikaan ja että seuraavaksi tullaan kulkemaan Kokkolan historiassa selvittämässä neidon mysteeriä suorittaen rasteja.

Oppilaat seikkailevat rasteilla arvokiviä keräten ja tehtäviä suorittaen. Rasteilla voi halutessaan lisätä viittauksia neitoon. Esimerkiksi kun kolme sanaa, eli koordinaatit seuraavalle rastille, annetaan jokaisen rastin lopuksi rastin suorittaneelle ryhmälle, voidaan kertoa, että Harrbådan-neito on tyytyväinen suoritukseen ja siksi luovuttaa ohjeet seuraavaan paikkaan siirtymiseen. Näin saadaan neidon tarina kulkemaan mukana rasteilla ja muistutetaan siitä, miksi rasteilla kierretään. Jokaisella rastilla on oma esittelyvideonsa, joista osassa Harri Niemi ja Harrbådan-neito ovat mukana.

Kun seikkailun finaalin suorittamispaikan koordinaatit on selvitetty, ryhmät siirtyvät suorittamaan yhteistä finaalia: esimerkiksi seuraavana päivänä. Kaikki seikkailijat luopuvat säädyistä ja varallisuudestaan ja toimivat yhdessä ja tasa-arvoisina osallistujina, jotta finaalista voidaan selvitä. Finaalin loppuratkaisuna koko porukalle selviää yhteisesti Harri Niemen kohtalo: Harri menetti omaisuutensa tuhoisassa tulipalossa ja lähti merille kuljettamaan tervaa, jotta voisi koota omaisuutta, jolla turvata yhteinen elämä neidon kanssa. Harri kuitenkin eksyi pahoille teille ja ryhtyi merirosvoksi omaisuuden kartuttamiseksi. Lopulta Harrin laiva sai osuman taistelussa. Harri kirjoitti viimeisen viestin neidolle juuri ennen kuin upposi aaltojen alle laivansa mukana. Viestissään Harri selitti kaiken tapahtuneen ja pyysi anteeksi neidolta. Harri kertoi ymmärtäneensä liian myöhään, ettei rahalla olekaan merkitystä. Kuultuaan Harrin viestin Harrbådan-neito saa rauhan. Ohjaaja kertoo tutkimusmatkailijoille, että mysteeri on ratkaistu ja matkaajat voivat nyt palata turvallisesti takaisin omaan aikaansa.